**Проект на тема „Национален форум за съвременни космически изследвания“ с ръководител доц. д-р Галин Гюлчев (договор № 80-10-102/16.04.2020 г.)**

Резюме

Проекта поставя началото на серия инициативи за популяризиране на Националната научна програма «Космически изследвания, космически приложения и образование», внесена в МОН на 1ви април 2019 г. Програмата, координирана от преподаватели във Физически факултет на СУ, е резултат от усилията на над 50 изследователи от водещи университети в страната и институти на БАН. В рамките на изградената мрежа бяха обсъдени проблемни области за космическия сектор в България и бяха набелязани мерки за тяхното решаване. Недостига на човешки ресурс беше идентифициран като основен проблем за сектора, за разрешаването на който Физически факултет има съществен принос. В резултат на натрупания опит от създаването на Националната космическа програма и нивото на компетентност на изследователите в различни научни направления беше демонстрирано, че Физически факултет играе ключова роля в процесите на възстановяване, укрепване и развиване на традиционния за страната космически сектор чрез организиране на научни форуми, привличане и обучение на студенти, изработване на експертни мнения и оценки, координиране на национални програми, и не на последно място провеждане на съвременни научни изследвания.

Цели на проекта и приоритетите на научния форум са:

* Доизграждане и консолидиране на създадената и координирана от изследователи от Физически факултет мрежа от учени работещи в областта на космическите изследвания, приложения и свързаното с тях образование.
* Да информира целеви групи за провежданите изследвания и за потенциалното им развитие при стартиране и успешно изпълнение на Националната космическа програма.
* Да ангажира млади изследователи и да спомогне за заздравяване на връзките между научните групи в страната.
* Основна цел е създаването на форум с дългосрочна перспектива, който да утвърди Физически факултет като обединяващо звено на всички научно-изследователски колективи, работещи по изследване на Космоса в България.

Настоящия проект спомогна за организирането на първата годишна конференция на изследователи и представители на бизнеса, чиито основен предмет на дейност е в областта на космическите изследвания, технологии, приложения и образование. На проведения Първи национален Форум за Съвременни Космически Изследвания (НаФСКИ–I) бяха поканени гости от МОН, Фондация „Еврика“, София Тех Парк. След оповестяване на форума се регистрираха 83 участника, от 38 институции и в последствие бяха изнесени 3 поканени, 6 пленарни и 13 доклади, като бяха представени 11 постера с научно съдържание. Бяха създадени 3 дискусионни панела, в които взеха участие представител от Министерството на икономиката и заместник-министър на образованието и науката. Беше създаден уебсайт на научния форум: <https://bulgarianspace.online/forum/>. Докладваните научни резултати ще бъдат публикувани след рецензиране в списанието *Bulgarian Journal of Physics* в 12 научни публикации с общ обем над 100 страници.

Организационния комитет смята, че с организиране на годишния национален форум за Космически изследвания е поставен нужния фундамент за изграждане на основните цели, като стана възможно дълго очакваното представяне на текущото състояние на космическите изследвания в страната; беше създадена реална платформа за диалог между научно-изследователското съсловие, бизнеса и държавните структури и не на последно място Националния форум привлече, мотивира и свърза младите учени от цялата страна, работещи по проблемите на космоса.